Regsreël van toepassing as ek in die buiteland trou - Jy en die RegJy en die Reg
Tuis › Artikels › Regsreël van toepassing as ek in die buiteland trou
In ons moderne tyd is dit baie gewild om in die buiteland te gaan trou. Wat is die regsposisie wanneer 'n Suid-Afrikaner in 'n ander land trou?
Die probleem is dat hierdie pragtige romantiese troue in die partye se gesigte ontplof wanneer dit kom by egskeiding of by die dood van een van die partye en daar dan groot onsekerheid is wat die huweliksgoederebedeling van die partye regtig is. Is hulle getroud binne gemeenskap van goed of buite gemeenskap van goed? Is die aanwasbedeling van toepassing? Watter land se regstelsel is inderdaad van toepassing?
Kragtens die gemene reg van Suid-Afrika word ons huweliksgoederebedeling bepaal volgens die wetgewing wat van toepassing is in die land waar die man gedomisilieer is ten tye van die huwelik, al trou hy nie in daardie land nie. In die geval van Suid-Afrikaners wat permanent in SA bly, is die man beslis hier gedomisilieer.
Wat is domisilie? Dit is die adres van jou permanente tuiste.
Indien daar twyfel is oor die man se domisilie, bv. indien ek trou met iemand wat 'n wêreldreisiger is en geen permanente verblyfplek het nie, raak dit baie moeilik. Dan moet mens kyk na die Wet op Domisilie (Wet 3 van 1992). Hierdie wet bepaal dat domisilie van keuse deur 'n persoon verkry word wanneer hy wettig op 'n bepaalde plek aanwesig is en die bedoeling het om hom vir 'n onbepaalde tydperk daar te vestig. Dit is belangrik dat die bedoeling van die party, die wêreldreisiger, nou in aanmerking geneem moet word, wat soms moeilik kan wees. Daarom bepaal die wet verder in artikel 5 dat die verkryging of die verlies van 'n persoon se domisilie deur 'n hof bepaal word op 'n oorwig van waarskynlikhede.
As mens dus trou terwyl jy met vakansie in 'n vreemde land is, sal jou land van oorsprong amper altyd die wetlike bedeling van julle huwelik bepaal. As jy dus beplan om in Mauritius te trou en jou man 'n Suid-Afrikaanse burger is, is dit duidelik dat julle huwelik dus binne gemeenskap van goed gaan wees, tensy julle 'n huweliksvoorwaardekontrak aangaan waarin julle huweliksgoederebedeling behoorlik omskryf word.
As julle egter beplan om te gaan woon in die land waar julle in die huwelik gaan tree, sal julle domisilie heel waarskynlik verander na julle nuwe tuisland waar julle van voorneme is om te gaan bly en julle huweliksgoederebedeling sal dié van daardie land wees.
Die maklikste manier is egter om 'n behoorlike huweliksgoederekontrak aan te gaan wat presies bepaal wat julle huweliksgoederebedeling is, maak nie saak of jy in die Seychelle of by Rietspruitdam trou nie.